EVENIMENTE

Stimată Redacție,

Mă numesc Ioan Găbudean, sunt profesor pensionar şi poet din Târgu-Mures, membru al Uniunii Scriitorilor din România. Țin să vă mulțumesc pentru publicarea mea în revista “Independența Română, Independența prin Cultură” din mai-iunie 2023. M-a bucurat mult generozitatea dvs. de a-mi acorda două pagini în revista pe care o citesc cu plăcere, interes şi folos.

Apreciez revista aceasta pentru că se ocupă de lucruri serioase şi interesante, importante: istorie şi literatură. Revista are o ţinută grafică excepţională, hârtia foarte fină, cu fotografii excelente, atractivă prin articolele pertinente şi interesante, e plăcută minții și ochiului. Vă felicit pentru munca pe care o depuneți, pentru pricepere și pasiune în slujba culturii române.

Cu felicitări și mulțumiri, dorindu-vă succese considerabile, cu prietenie, Ioan Găbudean. P.S. Mulțumiri speciale doamnei Doina Bârcă, ce face mulți oameni (creatori) fericiți!

Forumul Național Cultural Brâncoveniana

La Potlogi s-a desfășurat în ziua de 13 august 2023 cea de a V-a ediție a Forumului dedicat martirului neamului nostru Constantin Brâncoveanu, eveniment găzduit de Complexul Muzeal al palatului construit de marele voievod, refăcut prin fonduri europene. Sufletul acestui Forum a fost prof. Valentina Vasile, prof. univ. George Coandă și generosul primar al comunei Potlogi, Viorel Drăghici, care este un sprijinitor al culturii.

În mesajul adresat de Înalt Preasfințitul Episcop și Mitropolit Nifon s-a vorbit și despre dimensiunea europeană a marelui voievod în încercarea sa de a coagula forțele Europei creștine, în fața tăvălugului otoman. A fost citit și mesajul plin de simțire patriotică al Președintelui Academiei Române, Ioan Aurel Pop, după care au urmat comunicări științifice, luări de cuvânt și momente artistice.

Au fost înmânate premiile concursului ”Sub Crucea Sfântului Martir Constantin Brâncoveanu”. Forumul Constantin Brâncoveanu se constituie într-o platformă de pe care privim spre viitorul țării.

Contents